Ehdotus neuvoston asetukseksi HI-virusta/aidsia koskevista toimista kehitysmaissa (95/C 252/04) KOM(95) 293 lopull. - 95/0164(SYN)

(Komission esittämä 11 päivänä heinäkuuta 1995)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen, ja erityisesti sen 130 w artiklan,

ottaa huomioon komission ehdotuksen,

toimii yhdessä Euroopan parlamentin kanssa,

sekä katsoo, että

talousarviosta vastuussa olevat viranomaiset päättivät vuoden 1988 budjetin yhteydessä perustaa budjettikohdan, jonka tarkoituksena on tukea HIV/aids-epidemian vastaista toimintaa,

neuvostolle ja parlamentille 7 päivänä tammikuuta 1994 antamassaan HI-virusta/aidsia kehitysmaissa koskevassa tiedonannossaan komissio esitti yhteisössä ja jäsenvaltioissa toteutettavat toimintaperiaatteet ja tärkeimmät toimintasuunnitelmat toiminnan tehostamiseksi tällä alueella,

HIV/aids ei ole enää yhtäkkinen epidemia, vaan pikemminkin kaikkialle maailmaan levinnyt kehittymässä oleva pandemia, jolla on alueittain ja/tai maittain vaihtelevat sosiaaliset ja poliittiset piirteensä, joihin tarvitaan rakenteellista ja monialaista vastausta,

kehitysneuvosto korosti 6 päivänä toukokuuta 1994 annetussa päätöslauselmassan HIV/aids-epidemian vakavuutta, ja tarvetta lisätä ponnistuksia kehitysmaiden kansallisten toimintassuunnitelmien paremmaksi tukemiseksi - tässä yhteydessä se ilmoitti tärkeimmäksi seikaksi tuen antamisen toimintasuunnitelmille, joiden tarkoituksena on tartunnan tehokkaampi ennalta-ehkäisy opetuksen, sukupuolisen ja suvunjatkamiseen liittyvän terveyden edistämisen ja verensiirtoa koskevan turvallisuuden lisäämisen kautta, sekä tartunnan saaneiden ja sairaiden tukemista koskeville toimintasuunnitelmille, erityisesti vahvistamalla terveysjärjestelmää ja vastustamalla erottelua ja yhteiskunnallista syrjimistä,

Euroopan parlamentti ja EY-AKT-kaksikantakokous korostivat myös 14 päivänä huhtikuuta 1986 ja 15 päivänä helmikuuta 1993 vastaavasti anatamissaan päätöslauselmissa tarvetta ottaa paremmin huomioon HI-viruksesta/aidsista aiheutuvat taloudelliset ja sosiaaliset seuraukset, erityisesti parantamalla naisten asemaa ja voimistamalla perusyhteisöjä ja kehottamalla niitä ottamaan vastuun pandemian koettelemista perheistä ja yksilöistä,

sekä neuvosto että parlamenti ovat kehottaneet yhteisöä sitoutumaan voimakkaammin tälle alueelle,

HI-viruksen/aidsin ehkäisyä koskevien kansallisten toimintasuunnitelmien tukiohjelmien tehokkuuden edellytyksenä on tuen yhteensovittamisen parantaminen Euroopan tasolla ja suhteessa muihin rahoittajiin ja Yhdistyneisiin kansakuntiin ja erityisesti YK:n suunnitteilla olevaan uuteen yhteistukeen perustuvaan ohjelmaan sekä turvautuminen joustaviin ja kyseisen toiminnan ja kumppaneiden erityisluonteeseen mukautettuihin menettelyihin; neuvoston ja parlamentin päätöslauselmissa kehotetaan tämän suuntaisiin ponnistuksiin, ja

on tarpeen vahvistaa HI-virusta/aidsia koskevaan yhteistyöhön sovellettavat yksityiskohtaiset säännöt ja sen hallintaa koskevat säädökset,

ON ANTANUT TÄMÄN ASETUKSEN:

1 artikla

Yhteisö toteuttaa kehitysmaiden hyväksi tukiohjelmaa HIV/aids-epidemian leviämisen torjumiseksi ja auttaakseen niitä huolehtimaan tämän epidemian terveydelle sekä sosiaaliselle ja taloudelliselle kehitykselle aiheuttamista seurauksista.

Tässä yhteydessä yhteisö tukee seuraavia tärkeimpiä toimintasuunnitelmia:

- edistää tehokasta politiikkaa, jolla ehkäistään HIV/aids-tartunnan saanti sukupuoliteitse, ennen syntymää ja veren kautta,

- pysäyttää köyhyys-epävakaat olot-HIV/aids-kierre kiinnittämällä erityistä huomiota riskiympäristöön kuuluviin väestöryhmiin (pakolaiset, siirtolaiset jne.),

- vahvistaa terveydenhuoltoalaa ja sosiaalisia aloja, jotta ne pystyisivät kantamaan epidemian leviämiseen liittyvän kasvavan vastuun,

- tukea hallituksia epidemian vaikutusten arvioinnissa talouden eri aloilla ja yhteiskuntaryhmissä ja vastuuseen liittyvien toimintasuunnitelmien määrittämisessä ja toteuttamisessa,

- kehittää tieteellistä tuntemusta epidemiasta biolääketieteellisellä sekä sosiologisella tasolla ja toiminnan vaikutuksista laadun parantamiseen.

2 artikla

Toimenpiteet 1 artiklassa mainittujen tärkeimpien tavoitteiden saavuttamiseksi koskevat erityisesti

- sukupuolivalistusta ja suvunjatkamiseen liittyvää terveyttä sen mukauttamiseksi ja ulottamiseksi erityisesti kohderyhmiin: riskiympäristössä asuvalle väestölle ja yleisemmin nuorille ja naisille,

- parempaa huolehtimista HIV-tartunnan ja sukupuolitautien ennaltaehkäisystä ja viimeksi mainittujen hoidosta,

- eri ehkäisyvälineiden ja -menetelmien saatavuuden ja käytön parantamista,

- terveyspalvelujen lisäämistä, erityisesti syrjäseuduilla ehkäisy- ja hoitotoiminnan kehittämiseksi sekä verensiirtoon liittyvän turvallisuuden voimistamiseksi,

- teknistä apua hallituksille epidemian sosiaalistaloudellisen vaikutuksen analysoimiseksi ja eri aloille (terveydenhuolto, opetus, köyhyydenvastainen taistelu jne.) mukautettujen vastatoimintasuunnitelmien toteuttamiseksi,

- teknistä apua ja rahoitusapua, jolla lisätään mahdollisimman paljon kansalaisjärjestöjen ja perusyhteisöjen osuutta ehkäisy- ja hoitotoiminnassa, erityisesti avustamalla yhteysverkkojen muodostamista,

- tieteellisen oppimisen kehittämistä ohjelmien paremmalla ohjauksella asianmukaisin opastein ja operaatiotutkimuksen kehittämistä eri aloilla, lääketieteessä, sosiologiassa ja antropologiassa,

- viruksen saaneiden henkilöiden ihmisoikeuksien kunnioittamisen ja syrjinnän ja leimaamisen torjunnan edistämistä, erityisesti toteuttamalla asianmukaiset lainsäädännölliset kehykset.

3 artikla

Tämän asetuksen mukaisesta rahoitustuesta osallisiksi pääseviä yhteistyön toimijoita ovat erityisesti kansallinen, alueellinen ja paikallinen julkinen hallinto ja julkiset laitokset, paikalliset yhteisöt ja muut hajautetut virastot, aluejärjestöt, kansainväliset järjestöt, tutkimuslaitokset ja yliopistot, perusyhteisöt ja yksityiset toimijat mukaan lukien kansalaisjärjestöt ja edustukselliset yhdistykset, jotka pystyvät antamaan asiantuntemuksensa tärkeimpien 2 artiklassa kuvattujen HIV/aids-toimintasuunnitelmien suunnitteluun, toteuttamiseen ja seurantaan.

4 artikla

1. Edellä 1 artiklassa tarkoitetussa toiminnassa toteutettaviin keinoihin kuuluvat erityisesti tutkimukset, tekninen apu, koulutus tai muut palvelut, hankinnat ja urakat sekä tilintarkastus ja arviointi- ja valvontatehtävät. Etusijalle asetetaan kansallisen osaamisen vahvistaminen kouluttamalla inhimillisiä voimavaroja elinvoimaisuuden hankkimiseksi.

2. Yhteisön rahoitukseen voivat kuulua sijoitusmenot, lukuun ottamatta kiinteän omaisuuden hankintaa, sekä toimintamenot valuuttana tai paikallisena rahana toiminnan toteuttamiseen liittyvien tarpeiden mukaisesti.

3. Järjestelmällisesti pyritään saamaan tukea, erityisesti rahoitustukea niiltä toimijoilta ja kumppaneilta, joihin toiminnan lopullinen hyöty kohdistuu (maat, paikalliset yhteisöt, yritykset tai muut), niiden mahdollisuuksien rajoissa ja kunkin toiminnan luonteen mukaisesti.

4. Erityisesti pyritään yhteisrahoitusmahdollisuuksiin jäsenvaltioiden kanssa. Tarvittavat toimenpiteet toteutetaan, jotta yhteisöllinen luonne näkyisi tämän asetuksen nojalla annettavassa tuessa.

5. Yhteisön rahoittaman ja jäsenvaltioiden rahoittaman toiminnan johdonmukaisuuden ja toistensa täydentämisen voimistamiseksi ja tämän toimintakokonaisuuden mahdollisimman suuren tehokkuuden takaamiseksi komissio toteuttaa kaikki tarvittavat yhteensovittamistoimenpiteet, erityisesti

a) järjestelmällisen tiedonvaihtojärjestelmän perustamisen yhteisön ja jäsenvaltioiden rahoittamasta toiminnasta ja toiminnasta, jonka rahoitusta suunnitellaan,

b) toiminnan kohdepaikkojen yhteensovittamisen komission ja jäsenvaltioiden kyseisessä edunsaajamaassa tai kyseisissä edunsaajamaissa olevien edustajien säännöllisten kokousten ja tiedonvaihdon avulla.

5 artikla

Tämän asetuksen nojalla annettava rahoitustuki on muodoltaan tukea, jota ei korvata.

6 artikla

1. Komission tehtävänä on tässä asetuksessa tarkoitetun toiminnan ohjaaminen, sitä koskeva päättäminen ja hallinta talousarviomenettelyn ja muiden voimassa olevien menettelyjen mukaisesti, erityisesti yhteisöjen yleiseen talousarvioon sovellettavassa varainhoitoasetuksessa määrättyjen menettelyjen mukaisesti.

2. Päätökset, jotka koskevat 2 miljoonaa ecua toimintaa kohden ylittävää, tämän asetuksen nojalla tehtävää rahoitusta sekä kaikkea enemmän kuin 20 prosenttia kyseiselle toiminnalle sovitun alkuperäismäärän ylittävää tämän toiminnan muutosta, tehdään 7 artiklassa säädetyn menettelyn mukaisesti.

3. Jokaisessa tämän asetuksen nojalla tehdyssä rahoitussopimuksessa määrätään erityisesti, että komissio ja tilintarkastustuomioistuin voivat valvoa paikan päällä komission voimassa olevissa säädöksissä annettujen yleisten yksityiskohtaisten sääntöjen mukaisesti, erityisesti Euroopan yhteisöjen yleiseen talousarvioon sovellettavan varainhoitoasetuksen mukaisesti.

4. Jos toimintaa säätelevät yhteisön ja edunsaajamaan väliset rahoitussopimukset, niissä on määrättävä, ettei yhteisö rahoita verojen, tullien tai muiden maksujen suorituksia.

5. Osallistuminen tarjouskilpailuun ja hankintoihin on avointa tasapuolisin edellytyksin kaikille jäsenvaltioiden ja edunsaajavaltion luonnollisille henkilöille ja oikeushenkilöille. Se voidaan ulottaa koskemaan muita kehitysmaita ja asianmukaisesti perustelluissa poikkeustapauksissa muita kolmansia maita.

6. Hankintojen on oltava peräisin jäsenvaltioista tai edunsaajavaltiosta tai muista kehitysmaista. Asianmukaisesti perustelluissa poikkeustapauksissa hankinnat voivat olla peräisin muista maista.

7 artikla

1. Komissiota avustaa neuvoa-antava komitea, joka muodostuu jäsenvaltioiden edustajista ja jonka puheenjohtajana on komission edustaja sen mukaan, mikä maa tai alue on hankkeen edunsaajana:

a) Afrikan, Karibian ja Tyynenmeren maiden osalta EDF-komitea, joka on perustettu Lomén neljänteen sopimukseen liittyvän yhteisön tuen rahoituksesta ja hallinnasta 16 päivänä heinäkuuta 1990 neuvoston kokoukseen osallistuneiden jäsenvaltioiden edustajien tekemän sisäisen sopimuksen N:o 91/401/ETY 21 artiklassa;

b) Välimeren maiden osalta MED-komitea, joka on perustettu neuvoston 29 päivänä kesäkuuta 1992 antaman asetuksen (ETY) N:o 1792/92 6 artiklassa;

c) Latinalaisen Amerikan ja Aasian maiden osalta ALA-komitea, joka on perustettu neuvoston 25 päivänä helmikuuta 1992 antaman asetuksen (ETY) N:o 443/92 15 artiklassa.

2. Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan.

Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon.

8 artikla

Näkemyksiä vaihdetaan kerran vuodessa 7 artiklan 1 kohdassa mainittujen kolmen komitean yhteiskokouksessa komission edustajan esittämien, seuraavana vuonna toteutettavan toiminnan yleisten suuntaviivojen perusteella.

9 artikla

Kunkin varainhoitovuoden jälkeen komissio antaa Euroopan parlamentille ja neuvostolle vuosittaisen selostuksen, johon kuuluu yhteenveto varainhoitovuoden aikana rahoitetuista toimista ja arvio tämän asetuksen toimeenpanosta kyseisenä varainhoitovuonna.

Yhteenvedossa on erityisesti tietoja toimijoista, joiden kanssa on tehty toimeenpanoon liittyviä hankintoja tai sopimuksia.

Selostuksessa esitetään myös yhteenveto toteutetuista ulkopuolisista arviointitoimenpiteistä, tarvittaessa erityistoimien osalta.

10 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.